গৌতম দত্ত কবিতা মিলনসাগর Goutam Dutt Poetry MILANSAGAR
কবি গৌতম দত্ত - জন্মগ্রহণ করেন কলকাতার লোহিয়া মাতৃসদনে। পিতা গৌর মোহন দত্ত ও মাতা
অসীমা দেবী। কবিদের পৈত্রিক বাড়ী ছিল মধ্য কলকাতার সিমূলিয়া অঞ্চলে।
কবি, প্রাথমিক শিক্ষা লাভ করেন সিমূলিয়া অঞ্চলের প্রসিদ্ধ ব্রাহ্ম সমাজের বিখ্যাত মানুষ শ্রী কেশব চন্দ্র
সেনের নামানুসারে প্রতিষ্ঠিত “কেশব একাডেমী” তে। এই বিদ্যালয়ে কবির পিতা এবং পিতামহও ছাত্র
ছিলেন। ১৯৬৫ সালের ডিসেম্বরে, বরানগরে, পিতামহ নতুন বাড়ী তৈরী করেন এবং পাকাপাকি ভাবে
বরানগরে বসবাস শুরু করেন। কবির পরিবারে আছেন তাঁর স্ত্রী রিনি দেবী এবং পুত্র সোহম।
১৯৬৬ সালে বরানগর রামকৃষ্ণ মিশনে পঞ্চম শ্রেণীতে ভর্তি হয়ে ১৯৭৩ সালে এই বিদ্যালয় থেকে বাণিজ্য
বিভাগে উচ্চ মাধ্যমিক পাশ করেন কবি। তারপর বাণিজ্য শাখায় সাম্মানিক বিষয় নিয়ে গোয়েঙ্কা কলেজে
ভর্তি হয়ে ১৯৭৬ সালে স্নাতক হন, যদিও ফলাফল বেরোয় ১৯৭৭ সালে। এর পর ১৯৭৭ সালে ভর্তি হন
কলকাতা বিশ্ববিদ্যালয়ে এম. কম. পড়ার জন্য। ১৯৭৮ এ ন্যাশানাল ইনস্যুওরেন্স কোম্পানিতে যোগদান করে
কর্মজীবন শুরু করেন।
কবির লেখালিখি শুরু হয় রামকৃষ্ণ মিশনের পঠনকাল থেকেই। হাতের লেখা ভাল থাকার দরুন (মাষ্টার
মশাইদের বিচারে) বিদ্যালয়ের দেয়াল পত্রিকা “চরৈবেতি” তে কবির হাতের লেখার পথ চলা শুরু হয়।
লেখালিখির আগ্রহ শুরু সেই সময় থেকেই। কবিতা লিখেই শুরু।  তারপর ডিটেকটিভ ছোট গল্প লেখার
প্রয়াস। কিন্তু বন্ধু এবং বাংলার মাস্টার মশাই দের অপবাদে “কবি” ডাকনামে স্কুলেই পরিচিতি লাভ করেন!
পরবর্তী কালে বিদ্যালয়ের বাৎসরিক পত্রিকায় যুগ্ম সম্পাদকের দায়িত্ব পান। অফিসে নাটক করার শুরু।
তখন কলকাতার সব অফিসেই বৎসরান্তে নাটকের অভিনয় হত। এবং খুবই উৎকৃষ্ট মানের। কত মহিলা
এই অফিস ক্লাবে অভিনয় করেই তাঁদের সংসার নির্বাহ করতেন। সে সব সংস্কৃতি আজ লুপ্ত।
কলেজের পত্রিকায় লেখা চর্চার সমাপ্তির পর পুনরায় অফিসের বাৎসরিক পত্রিকায় কিছু কবিতা লেখা শুরু
হয়। তারপর দীর্ঘ বিরতি।
মাঝে মাঝে কিছু স্মৃতিকথার মত ছোট ছোট রচনা লেখেন। দু একটি লিটল ম্যাগাজিনে তা প্রকাশিতও
হয়েছে। ইদানীং বন্ধু বান্ধব দের অনুরোধে আবার কবিতা লেখা শুরু করেন। তাঁদের সকলের ভাল লাগায়
আবার লেখার উৎসাহ ফিরে পাচ্ছেন।
বাংলা, কবির চিরকালের পছন্দের বিষয়। কিন্তু সংসার নির্বাহের জন্যে বাণিজ্য শাখায় দ্রুত গ্রাজুয়েশন
করে কর্মক্ষেত্রে যোগদান করতে হয়। এখনো বাংলা তাঁর প্রিয় বিষয়। কবিতাও তাঁর খুব প্রিয়।
তাঁর প্রিয় কবি রবীন্দ্রনাথ, জীবনানন্দ, নজরুল, সুধীন্দ্রনাথ এবং বাকিরা। তিনি বিভিন্ন ফর্মে কবিতা লেখার
চেষ্টা করেন। বাকিটা পাঠকের ওপর ছেড়ে দিয়েছেন।
আমরা কবির কাছে কৃতজ্ঞ এই জন্য যে তিনি তাঁর সব কবিতাই নিজে বাংলায় টাইপ করে পাঠিয়েছেন।
আমরা  মিলনসাগরে  কবি গৌতম দত্তর কবিতা তুলে আনন্দিত।
উত্স - কবির সঙ্গে ইমেলে যোগাযোগ।

যোগাযোগ -
কবির ফেসবুক - কবির ফেসবুক পাতা
ইমেল -  duttgoutam@gmail.com

কবি গৌতম দত্তর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ৭.৮.২০১৫
১৬টি নতুন কবিতা নিয়ে পরিবর্ধিত সংস্করণ - ১৩.১১.২০১৫
...